Die voorgestelde N1-N2 Wynland-tolprojek in die Wes-Kaap gaan ŉ groot invloed op die armes in stedelike en landelike gebiede in die provinsie hê, het die DA Maandag gesê.
Die DA ondersteun ŉ dringende hofinterdik, wat deur die stad Kaapstad teen Sanral ingedien is, om te verhoed dat die voorgestelde projek voortgaan. Die saak word op 16 Mei in die Wes-Kaapse hooggeregshof aangehoor.
Ivan Meyer, die Wes-Kaapse leier van die DA, het gesê dat die landelike armes selfs harder as hul stedelike eweknieë getref kan word, gegewe die effek wat tolgeld op die landbousektor en vervoerkostes gaan hê. Die tolgeld gaan ook armes in die stad beïnvloed wat na verwagting meer geld vir taxi’s gaan moet opdok.